Dacă până acum greva fiscală era o temă a dreptei, ca răspuns la „revizia” justiției, iată că a reușit să intre și în discursul stângii, în replică la „revoluția” fiscală. România Curată vă invită să comentați pro și contra la acest apel al Victoriei Stoiciu:

Un stat care ia de la cei cu venituri mici și medii, în loc să ia de la bogați,

Un stat care transferă întreaga povară fiscală angajatului, crescându-i taxele,

Un stat care oferă amnistii fiscale dezvoltatorilor imobiliari și altor privilegiați,

Un stat care suprataxează munca,

Un stat care renunță la investiții publice, care alege să subfinanțeze cronic sănătatea și educația,

Un stat care nu oferă minim de predictibilitate legislativă și fiscală cetățenilor săi

…este un stat împotriva căruia trebuie să ne indignăm și căruia nu merită să îi plătim taxe! Este un stat căruia îi declarăm grevă fiscală.

Greva fiscală nu e evaziune – evaziune comit cei din clientela de partid și marile companii care își repatriază profiturile prin prețuri de transfer, care își ascund banii prin paradisuri fiscale sau firme cu acțiuni la purtător.

Greva fiscală nu înseamnă încetarea muncii, ci doar ne-plata taxelor.

Greva fiscală este un act de nesupunere civică și un răspuns la un abuz.

Nu vrem amânarea depunerii declarației 600, acesta e un truc ieftin pentru a detensiona situația, dar care nu ne scutește de plata unor contribuții incorecte și nedrepte.

Vrem modificarea prin lege a prevederilor aberante din OUG 79/2017 referitoare la transferul contribuțiilor sociale, la taxarea veniturilor din activități independente.

Vrem taxare echitabilă!

Vrem bunuri publice!

Vrem justiție socială!

Până nu cedează Statul, nu vom ceda nici noi. Statul nu poate funcționa fără noi, statul suntem noi, nu ei!

Ce putem face dacă intrăm în grevă fiscală?

Dincolo de refuzul plății taxelor și impozitelor pentru cei ce realizează venituri din activități independente (drepturi de autor, prestări servicii, etc), care e modalitatea radicală, evident sancționabilă de către stat, există și câteva căi intermediare, dar eficiente, pentru a pune presiune pe Stat astfel încât să renunțe la adoptarea modificărilor de Cod fiscal prin OUG 79/2017. OUG 17/2017 nu a fost încă votată în Parlament, care începe sesiunea ordinară în data de 1 februarie. Ce putem face?

Putem solicita organului fiscal eșalonarea la plată a unor impozite. Codul de procedură fiscală prevede la articolele 185-209 modalități de solicitare a eșalonării la plată a unor taxe și impozite datorate bugetului în cazul în care contribuabilul se află într-o situație financiară complexă. Imaginați-vă ce se întâmplă dacă câteva mii, ideal zeci sau sute de mii de oameni, convin să depună, în semn de protest, la o dată fixă o asemenea cerere. Dacă o facem individual, nu are impact, dacă mișcarea e gândită colectiv, impactul va fi unul puternic destabilizator.

Refuzul depunerii declarației 600. Statul deține numeroase mijloace de a ne constrânge și penaliza (amenzi, poprire pe conturi, etc), dar din nou, puterea noastră constă în număr – dacă un număr destul de mare dintre noi refuză depunerea, costul statului devine foarte mare. Declarația 600 are termen maxim de depunere la 31 martie 2018, până atunci putem transmite diverse alte semnale de împotrivire Guvernului.

Putem plăti contribuțiile datorate în monede sau bancnote de un leu. Imaginați-vă cum e să mergem la fisc, timp de 2-3 zile, câteva mii de oameni și să începem să plătim taxele la ghișeu în monede de 50 de bani.

Timp de o săptămână, putem decide în masă să nu mai cumpărăm bunuri accizabile – benzină, tutun, alcool. Veniturile din TVA și accize sunt una din principalele surse de venit la bugetul statului.

Nu în ultimă instanță, transmiterea unui mesaj simbolic. Imaginați-vă cum ar fi dacă mijloacele de transport, străzile, localurile ar fi pline de cetățeni care poartă o banderolă sau un badge pe care scrie Grevă Fiscală.

Statul deține mijloacele coercitive pentru a ne face să ne supunem, dar forța numerelor mari e la noi. Dacă suntem mulți și acționăm coordonat, putem forța statul să renunțe la prevederile aberante din OUG 79/2017. E dreptul nostru să cerem taxare echitabilă și să luptăm pentru a o obține.

Citește și „Revoluția fiscală” se transformă în baie de sânge